**Pareidolia**

Pareidolia er menneskets evne eller trang til at se meningsfulde billeder i tilfældige strukturer. De fleste har set et ansigt i fuldmånen eller stjernebilleder dannet af særligt tydelige stjerner. I skyerne kan vi se drager eller dyr der langsomt ændrer sig til nye figurer. På nettet vrimler det med billeder af ansigter på Mars og dødningehoveder i røgen fra eksplosioner.

I naturen er der mange muligheder for at se figurer, og selvom vi hver i sær vil se noget forskelligt, er her nogle ideer til at arbejde med pareidolia i forbindelse med skyggevæsner og sagnfigurer.

1. Forberedelse: Gennemgå e-bogen ”Skyggevæsner” med børnene
2. Tag til et sted med særligt gamle og ”mærkelige” træer eller gå en rute med gode muligheder (se forslag nederst) Lad børnene selv finde ansigter, figurer mm i sten, træer(bark, ”øjne” fra træer), stargræstuer, træstubbe, væltede træer, rødder fra væltede nåletræer, svampe osv. Hjælp evt. børn der har svært ved at se figurer.
3. Lad børnene gå på jagt efter figurer i et afgrænset område i fx 15 min. Det kan være en hjælp at afgrænse opgaven ved fx at lede efter troldeansigter, ellefolk eller monstre. Når I samles igen, fortæller børnene om deres opdagelser og evt. ser alle hinandens figurer.
4. Hvis aktiviteten indgår i fortælleværksted eller skriveværksted, skal de fundne figurer tegnes eller fotograferes
5. Tilbage på skolen arbejdes videre med tegninger og fotos. På iPad kan der arbejdes videre på fotos i forskellige tegneprogrammer som Paints mfl. Billederne kan så bruges til illustrationer i børnenes egne historier. En anden mulighed er at sætte billederne sammen i iMovie og lægge tekst og musik på.